SKRIFTLIG FORESPØRGSEL E-0798/00

af Sami Naïr (PSE) til Kommissionen

(16. marts 2000)

Om: Meddelelse fra Kommissionen om de strategiske mål 2000-2005 (KOM(2000) 154 endelig)

1. I sin introduktion omtaler Kommissionen moderniseringen af vores samfundsmodel.

a) Hvorfor mener Kommissionen, at det er absolut nødvendigt at reformere velfærdsstaten?

b) På hvilken måde skal denne velfærdsstat moderniseres for at vedblive med at være retfærdig, omsorgsfuld og tilgængelig for alle, på baggrund af en mere forsigtig udgiftspolitik?

2. Endvidere erklærer Kommissionen sig parat til inden for rammerne af stabilitets- og vækstpagten at fremlægge forslag til en styrkelse af kontrollen med de offentlige finanser.

a) Hvad forstår Kommissionen ved en styrkelse af kontrollen?

b) Hvilke foranstaltninger vil Kommissionen træffe?

Svar afgivet på Kommissionens vegne af Romano Prodi

(13. juni 2000)

1. a) I sin meddelelse af 14. juli 1999 om En samordnet strategi til modernisering af den sociale beskyttelse(1) har Kommissionen begrundet, hvorfor den anser en modernisering af socialbeskyttelsessystemerne for nødvendig.

b) Behovet for reformer, og hvordan disse skal gennemføres, varierer fra medlemsstat til medlemsstat. Kommissionen vurderer imidlertid, at socialbeskyttelsessystemerne i alle medlemsstater står over for de samme grundlæggende problemer. Med henblik på at påvise bedste praksis inden for den sociale beskyttelse skønner Kommissionen det derfor formålstjenligt at etablere et nærmere samarbejde, som skal bygge på erfaringsudveksling, gensidige samråd og en vurdering af den nyeste politiske udvikling. Kommissionen har ingen planer om at anbefale en konkret moderniseringsmetode, som skal gennemføres i alle medlemsstater. Dog skønner den, at reformerne bør bidrage til Fællesskabets grundlæggende mål om at fremme et højt beskæftigelsesniveau og et højt socialt beskyttelsesniveau (EF-traktatens artikel 2).

2. a) Kommissionen og Rådet har næsten afsluttet bedømmelsen af de ajourførte stabilitets- og konvergensprogrammer. I disse bekræftes det, at næsten alle medlemsstater er på vej til at opfylde stabilitets- og vækstpagtens centrale mål, dvs. balance i eller overskud på de offentlige budgetter, i 2002. Dette fremskridt understreger de eksisterende rammers effektivitet, og Kommissionen har derfor ikke til hensigt at stille forslag om ændring af stabilitets- og vækstpagten.

Kommissionen anser det ikke desto mindre for nødvendigt at overvåge medlemsstaternes budgetter. Med gunstige udsigter for væksten må der holdes et vågent øje med udviklingen i de offentlige budgetter for at forhindre en procyklisk lettelse af finanspolitikken. Desuden er der mere plads til skattelettelser, når der er ligevægt i de offentlige finanser. Kommissionen anerkender, at det er vigtigt at nedbringe skattebyrden i Fællesskabet, navnlig på de lave lønindkomster. Kommissionen og Rådet skal imidlertid altid sikre, at forpligtelserne i stabilitets- og vækstpagten opfyldes, når de bedømmer forslag om skattelettelser i forbindelse med fremtidige stabilitets- og vækstprogrammer.

Som det blev fremhævet på Det Europæiske Råds særlige møde, der for nylig blev afholdt i Lissabon, skal de offentlige finansers kvalitet og bæredygtighed forbedres. Man er begyndt at behandle spørgsmålet om bæredygtighed. Sammen med Udvalget for Økonomisk Politik deltager Kommissionen aktivt i arbejdet med at opstille sammenlignelige pensionsfremskrivninger frem til 2050.

b) Kommissionen har offentliggjort en rapport om de offentlige finanser i ØMU(2). I denne foretages en grundig analyse af budgetsituationen i 1999 og en prognose for 2000. Rapporten indeholder også en samlet bedømmelse af målsætningerne på mellemlang sigt og budgetstrategierne i de ajourførte stabilitets- og konvergensprogrammer. Rapporten indeholder endvidere en udførlig gennemgang af stabilitets- og vækstpagtens resultater i det første år efter indførelsen af denne. Endelig indeholder den en dybdeborende vurdering af beskatningssystemer og de reelle skattesatser i Fællesskabet to centrale elementer i de offentlige finansers kvalitet.

(1) KOM(1999) 347 endelig udg.

(2) SEK(2000) 849.